ദേശീയപാതയിലെ കുഴികള് അടയ്ക്കല് പാതിവഴിയില് ഉപേക്ഷിച്ചു മന്ത്രിയുടെ വാക്ക് പാഴായി കായംകുളം: യാത്രക്കാരുടെ ജീവന് ഭീഷണിയായ ദേശീയപാതയിലെ മരണക്കുഴി അടയ്ക്കല് നടന്നില്ല. അപകടങ്ങള് നിത്യ സംഭവമാകുന്നു. ദേശീയപാത 66 ല് കായംകുളത്തിനും ഹരിപ്പാടിനുമിടയില് ദിനംപ്രതി അപകടങ്ങള് വര്ധിക്കുകയാണ്. കുഴികളില് വീണുണ്ടാകുന്ന അപകടങ്ങളില് നിരവധി പേര്ക്കാണ് പരുക്കേല്ക്കുന്നത്. ഭാഗ്യം കൊണ്ട് മാത്രമാണ് ജീവഹാനി സംഭവിക്കാതെ പലരും രക്ഷപെടുന്നത്. ഇരുചക്രവാഹന യാത്രികരാണ് അപകടത്തില്പെടുന്നതില് ഏറെയും. കഴിഞ്ഞ ദിവസം അപകടത്തെ തുടര്ന്ന് ചിറക്കടവത്ത് പ്രക്ഷുബ്ദരായ നാട്ടുകാര് ദേശീയപാതയിലെ കുഴികളില് പുല്ല് വച്ച് പ്രതിഷേധിച്ചു. യൂത്ത് കോണ്ഗ്രസ് പ്രവര്ത്തകര് കുഴികള് കോണ്ക്രീറ്റ് ചെയ്തു.ദേശീയപാതയിലൂടെ കടന്നു വരുന്ന വാഹനങ്ങളുടെ ഡ്രൈവര്മാര് റോഡിലെ കുഴികള് കാണുന്നത് അടുത്തെത്തുമ്ബോഴാണ്. കുഴിയില് പെടാതിരിക്കാന് വാഹനം പെട്ടെന്ന് വെട്ടിക്കുന്നത് വലിയ അപകടങ്ങള്ക്കാണ് വഴിവയ്ക്കുന്നത്. രാത്രികാല യാത്ര ഭീതിജനകമാണ്. തെരുവുവിളക്കുകള് പ്രകാശിക്കാത്തതിനാല് റോഡും കുഴിയും തിരിച്ചറിയാന് കഴിയാത്ത അവസ്ഥയിലാണ്. തുടര്ച്ചയായി പെയ്യുന്ന മഴയും ഭീഷണിയാകുന്നു. കൊല്ലത്തിനും എറണാകുളത്തിനും ഇടയിലെ ഏക മെഡിക്കല് കോളജ് ആശുപത്രിയായ ആലപ്പുഴ മെഡിക്കല് കോളജിലേക്ക് രോഗികളുമായി ആംബുലന്സ് ഉള്പ്പെടെയുള്ള വാഹനങ്ങള് കടന്നു പോകേണ്ടത് ഈ ദുരിതപാതയിലൂടെയാണ്. രോഗിയുമായി ആംബുലന്സ് ഉള്പ്പെടെയുള്ള വാഹനങ്ങള് കുഴികള് ചാടി ആശുപത്രിയില് എത്തുമ്ബോഴേക്കും രോഗികളുടെ അവസ്ഥ അതീവ ഗുരുതരമാകും. കഴിഞ്ഞ ദിവസം രോഗിയുമായി അടൂരില് നിന്നും പോയ ആംബുലന്സ് രാമപുരത്ത് വച്ച് അപകടത്തില്പ്പെടുകയുണ്ടായി. അപകടങ്ങള് പതിവായിട്ടും അധികൃതരുടെ ഭാഗത്ത് നിന്നും യാതൊരു നടപടിയും ഉണ്ടാകാത്തത് വലിയ പ്രതിഷേധങ്ങള്ക്ക് ഇടയാക്കിയതോടെ ഒരു കോടി രൂപ ചെലവഴിച്ച് കൃഷ്ണപുരത്തിനും ഹരിപ്പാടിനുമിടയിലെ കുഴികള് അടയ്ക്കാന് തീരുമാനിച്ചതായി അറിയിച്ച് മന്ത്രി മുഹമ്മദ്റിയാസും യു.പ്രതിഭ എം.എല്.എയും രംഗത്തു വന്നിരുന്നു. ഇരുവരും ടെന്ഡര് നടപടികളുടെയും നിര്മാണ പ്രവര്ത്തനങ്ങളുടെയും വിവരങ്ങള് സാമൂഹ്യമാധ്യമങ്ങളില് പങ്കുവച്ച് കൈയടിയും നേടിയിരുന്നു. എന്നാല് കൃഷ്ണപുരത്ത് നിന്നും ആരംഭിച്ച കുഴി അടയ്ക്കല് പ്രവൃത്തികള് പാതിവഴിയില് പ്രഹസനമാക്കി അവസാനിപ്പിക്കുകയായിരുന്നു.